Gevierde kunstenaars by Bush Lapa Musiekfees | George Herald
Gevierde kunstenaars by Bush Lapa Musiekfees
SUID-KAAP NUUS - Die land se top vermaaklikheidskunstenaars tree vanaf 17 Desember tot 4 Januarie by die Heroldsbaai Eco-oord op gedurende die Bush Lapa Musiekfees en Opelug Rock Fest.
Valiant Swart, Piet Botha, Mel Botes en Albert Frost gaan hulself op 17 Desember oortref.
Op 18 Desember kry Wicus van der Merwe, Thys die Bosveldklong almal in 'n feestelike luim met hulle unieke musiek.
Op 19 Desember gaan Blackie Swart en orkes sowel as 'n hele klomp musikante Creedence Clearwater Revival se polsende musiek speel.
Chris Chameleon se vertoning is op 20 Desember, terwyl Jakkie Louw en George se eie Michael Lindt geskeduleer is om op 21 Desember te sing. Op 23 Desember sal Pieter Smith en Jaco Labuschagne die hartsnare tokkel gedurende 'n partytjie en dans.
'n Heerlike Kersfees buffetete word op 25 Desember by die Down to Earth Restaurant, met sy asemrowende seeuitsig, teen R195 vir volwassenes en R70 vir kinders aangebied.
Prime Circle en Jack Parrow gaan die gehoor vergas op 27 Desember gedurende die Open Air Rock Konsert en die volgende dag op 28 Desember sal Die Heuwels Fantasties uitblink. Op beide dae sal die konsert R158 per person wees en BBP kaartjies kos R265. Die oord is maar tien minute se ry vanaf George.
Beide feeste is geskik vir mense wat lief is vir die buitelewe en daar sal heerlike potjiekos and worsrolletjies bedien word by 'n gesellige opevuur. Kaartjies is beskikbaar deur die webtuiste - www.webtickets.co.za te besoek.
Die verruklike 'Burlesque Show' sal die gehoor laat snak na hul asems met 'n vertoning net vir volwassenes (daar is 'n ouderdomsbeperking van 18).
Die jaar word uitgesien met 'n Oujaarsaandpartytjie met 'n orkes, spitbraai en dans teen R100 en R200 met 'n ete ingesluit.
Die beminde Koos van der Merwe met sy bekoorlike stem sal die jaar op 'n gepaste wyse afsluit op Vrydag 3 Januarie met liedjies van sy jongste CD waarin hy hulde bring aan Leonard Cohen in Afrikaans in sy gevierde produksie.
Die laaste produksie sal immer gewilde klanke insluit in 'n vertoning getitel Laurika Rauch - Meets up with ol' Blue Eyes' (Frank Sinatra) greatest hits en sal opgevoer word deur die talentvolle Petronel Baard en Voldi George.
Let daarop dat die Down to Earth Restaurant oop is vir middag en heerlike aandetes voorberei deur die oord se gewilde Sjef Noddy.